《寄题东城耿天骘归洁堂》
宋代·郭祥正

东城耿天骘，读书五千卷。有义或未通，至忘寝与膳。

潜心唯丘轲，弟子并时彦。晚从进士起，青衫落铨选。

捕贼偶诖误，差池困州县。宁知贾马才，不上明光殿。

功名既无成，禄廪岂足恋。归来洁其身，旧学进吾善。

构堂剪深竹，江山使对面。秀色览天镜，毛发莹可见。

闲情寄浮云，零落两三片。颓然堕支体，隐几自峨弁。

有时明月来，朋簪合清宴。狂为梁甫吟，璀错珠玉串。

夫人无妒忌，群妾美目眴。大儿富文学，又随太守荐。

百口不忧贫，九品不为贱。内足外亦足，此乐信无倦。

轩冕达士寄，形色圣人践。他时采高名，犹冠儒林传。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。